Incendiu violent de vegetaţie uscată în apropierea satului Dunavăţu de Jos din Delta Dunării. Izbucnit din cauza utilizării focului deschis în spaţii deschise, focul a ars aproape 11 hectare de vegetaţie uscată și a fost foarte aproape să ajungă și la un Complex Turistic din zonă, a anunţat vineri, 24 mai, Inspectoratul pentru Situaţii de Urgenţă (ISU) Delta.
La stingerea incendiului au intervenit timp de mai multe ore lucrătorii Detaşamentului de Pompieri Tulcea, care au fost sprijiniţi de un echipaj al Serviciului Voluntar pentru Situaţii de Urgenţă din comuna Murighiol.
Pentru a ajunge la locul evenimentului, pompierii s-au deplasat cu o barcă, intervenţia fiind dificilă din cauza vântului care sufla cu putere, flăcările ameninţând şi o pensiune.
"Incendiul a fost lichidat. Au ars aproximativ 11 hectare de vegetaţie uscată. Cauza probabilă a fost stabilită ca fiind foc deschis în spaţii deschise", a anunţat ISU Delta.
Potrivit sursei, pompierii tulceni au mai intervenit vineri şi pentru stingerea altor două incendii apărute pe suprafeţe cu vegetaţie uscată în judeţ.